Ανάλυση Λογοτεχνικού Κειμένου

Θεματικός Άξονας: Άνθρωπος & Περιβάλλον

Κείμενο: «Η Πέρδικα της Σκύρου», της Έλλης Αλεξίου (διασκευή)

**1.** Η πέρδικα ήταν ένα οντάριο\*, που μέσα του κυριαρχούσε ο

φόβος. Έπεφτε κανένα σκουπίδι από τις ταράτσες, κανένα ξύλο,

κανένα κουρέλι, τα ‘χανε. Έτρεχε δεξιά ζερβά σαστισμένο.

Όταν άρχιζε ψιχάλα ή βροχή ερχόταν σε απόγνωση. Ευτυχώς, η

πηγάδα στον ένα τοίχο χαμηλά - χαμηλά έφτιαχνε μια προεξοχή.

Την ανακάλυψε και πήγαινε κι απάγκιαζε\* αποκάτω.

**2.** Όταν η γριά κρέμαγε τα στρωσίδια της στο παράθυρο, για να τα

αερίσει, η δύσμοιρη πέρδικα βανότανε πάλι να χτυπιέται σαν

βουρλισμένη\*. Το απότομο άνοιγμα του παραθυριού, τα

πολύχρωμα χράμια\*, οι χτύποι της ξεσκονίστρας απάνω τους

τρέλαιναν το ζωντανό...

- Τι να σου κάμω...να μουχλιάσω; Πρέπει κι αυτό να το

πάρεις απόφαση...να το συνηθίσεις. ……...

**3.** Η γριά, φτωχή ήταν με τη μικρή σύνταξη του μακαρίτη του

άντρα της, του Κυριάκου, τα βόλευε. Δε γινότανε λόγος για το

απομεινάρι το μπαγιάτικο ψωμί ή το φρούτο...πάντα είχε, για να

φιλεύει το ξενιτεμένο πουλί. Τό ‘χε πάρει υπό την προστασία της

και μια μέρα προχώρησε παραπέρα. Διασχίζοντας τη στοά από

οδό Σταδίου, για να βγει στην Ιπποκράτους, άκουσε έντονους

και ποικίλους κελαηδισμούς. Κοντοστάθηκε. Από τα δεξιά της

φτάνανε. Μέσα στη σκοτεινή στοά βρισκότανε

μαγαζί «Εμπορίου Ωδικών Πτηνών»:

- Μήπως έχετε πέρδικες;

- Να τις κάνουμε τί τις πέρδικες; Έχουμε άλλα πουλιά που

κελαηδούν περίφημα. Οι πέρδικες δεν κελαηδούν ωραία,

δεν κελαηδούν καθόλου... μια φορά το χρόνο κακαρίζουνε...........

Η γριά είχε σκεφθεί να της πήγαινε μια συντροφιά... κι αφού

συντροφιά δε βρήκε, ρώτησε:

- Έχετε τίποτε σπόρια για πέρδικες;

- Πώς δεν έχουμε...

- Δώστε μου μια ποικιλία ως δέκα δραχμών...

**4.** Το βρεγμένο ψωμί εναλλασσόταν τώρα με λογιών λογιών

σπόρια. Όσο για τις τρομάρες του πρώτου καιρού, τα

σαστισμένα τρεξίματα... είχαν ολότελα σταματήσει. Είχε

γίνει στο χρόνο απάνω ένα ήμερο κατοικίδιο ζώο. Όλοι οι

χώροι τώρα του ήσαν οικείοι. Τους είχε διαμοιράσει σαν

άνθρωπος... *Εκεί, στην πόρτα του καλοριφέρ θα κοιμάμαι τη*

*νύχτα. Κάτω από το παράθυρο θα τρώγω. Κάτω από την*

*προεξοχή θ’ απαγκιάζω, άμα βρέχει, και θα κάνω τη βόλτα*

*μου εκεί πάνω.* Ο τοίχος κάτω από τον κισσό έφτιαχνε σαν

σκαλοπάτι, ως ένα μέτρο πάνω από το έδαφος. Σκαρφάλωνε

πάνω σ’ ένα εγκαταλειμμένο καναπέ κι από κει ανέβαινε στο

σκαλοπάτι του τοίχου και βολτάριζε απάνω κάτω

κακαρίζοντας. Μόνο η τρομάρα της βροντής και της

αστραπής δεν της είχε φύγει, μα αυτά δα δε συμβαίνουν κάθε

μέρα.

**5.** Μύριζε άνοιξη, τα κρύα και τα χιονόνερα είχαν

υποχωρήσει. ένας ωραίος ηλάκος στέγνωνε στα μπαλκόνια

τα ρουχαλάκια των μωρών και ζέσταινε τους αρμούς\* των

γερόντων. Δεν κατέβαινε βέβαια ως την πηγάδα, ο δρόμος

του πάνω στον ουρανό δεν περνούσε ποτέ από το

τετράγωνο του φωταγωγού. Μα ας μην περνούσε. Το φως

της αντηλιάς ζωήρευε και ζέσταινε και τους κλειστούς αέρηδες.

**6.** Με το έμπα του Μάρτη η πέρδικα είχε ξεχάσει πού

βρισκότανε. Η γριά, που πολύ αγαπούσε το κακάρισμά της, δε

χόρταινε να την ακούει... της θύμιζε τα μικρά της χρόνια στο

χωριό, τα βουνά και τις ράχες, όπου μεγάλωσε... θυμότανε

ιδιαίτερα ένα πρωινό, που καθώς κουβεντιάζανε με τον

Κυριάκο μέσα στο αμπέλι, καθισμένοι μέσα στις

κουρμούλες\*, ακούσανε πολλά κακαρίσματα από πέρδικες

και σε λίγο φανερώθηκε πάνω στο λοφάκι μια περδικομάνα

να πηγαίνει καμαρωτή καμαρωτή σαλαγώντας\* τα

περδικόπουλά της...

**7.** Τα ξημερώματα, μόλις φώτιζε, η γριά άκουε

μέσα στο μισοΰπνι της την πέρδικα που με ξέχειλο κέφι της

έστελνε μήνυμα. «… Άνοιξη καιρού, άνοιξη καρδιάς… τραγούδα, πουλάκι

μου, τραγούδα κι ας μη φτάνει η φωνή σου στις πλαγιές της

Σκύρου…». Σηκωνότανε η γριά κι ετοίμαζε τον πρωινό καφέ. Τον

έφερνε μπρος στ’ ανοιχτό παράθυρο και τον ακούμπαγε στο

τραπεζάκι. Αντίκρυ τοποθετούσε ακόμα μια καρέκλα και

φώναζε τον Κυριάκο της να ’ρθει κι εκείνος…

- Έλα, Κυριάκο, κάθισε. Πίνε άφοβα όσο καφέ σου κάνει

κέφι… πολύ σε παίδεψα… μην πίνεις καφέ… μην ανάψεις

άλλο τσιγάρο… κάμε το κέφι σου, Κυριάκο, μη τούτο, μη τ’

άλλο, τι βγήκε… πήγε, και πήγε με τον καημό…

**8.** Από το ανοιχτό παράθυρο καλεί και ξανακαλεί το ταίρι

της με κακαρίσματα γεμάτα πάθος η εκπατρισμένη πέρδικα

της Σκύρου. Πόσες φωνές, πόσες αόρατες επικλήσεις

γεμίζουν τα αέρινα κύματα, χωρίς να φτάνουν ποτέ στον

προορισμό τους…………..

**Λεξιλόγιο**:

οντάριο: μικρό πλάσμα.

απαγκιάζω: καταφεύγω σε τόπο προστατευμένο από τον

αέρα.

βουρλισμένη: λυσσασμένη, μανιακή.

χράμι: είδος υφαντής κουβέρτας.

οι αρμοί: οι κλειδώσεις.

κουρμούλες: σωροί από χώματα ανάμεσα στα κλήματα.

σαλαγάω: οδηγώ με φωνές ένα κοπάδι.

**Εργασίες**

**Ι. -**Δίπλα σε κάθε αριθμημένη παράγραφο του κειμένου, να σημειώσετε με λίγα λόγια το θέμα της κάθε παραγράφου.

-Σημειώστε στο κείμενο ένα σχήμα λόγου (μεταφορά ή προσωποποίηση ή παρομοίωση) καθώς και μία εικόνα, εξηγώντας τι προσφέρουν στο κείμενο.

-Αντικαταστήστε τις εξής λέξεις με συνώνυμες: σαστισμένο, Μύριζε (άνοιξη), με το έμπα (του Μάρτη), μόλις φώτιζε :

**ΙΙ.** Οι εποχές του χρόνου διαδέχονται η μία την άλλη και παράλληλα με το πέρασμά τους φαίνεται να προσαρμόζεται και η ζωή της πέρδικας στην πόλη. Υπογραμμίστε στο κείμενο χαρακτηριστικές φράσεις της παρατήρησης αυτής.

**ΙΙΙ.** -Ποια στοιχεία είναι κοινά στις ζωές των δυο πρωταγωνιστριών της μυθιστορίας αυτής;

-Ποιος δεσμός αναπτύσσεται μεταξύ τους

και ποιος φαίνεται να είναι ο ρόλος της πέρδικας στη ζωή της γερόντισσας;

**ΙV**. Να αντικαταστήσετε την τελευταία (8η) παράγραφο με έναν δικό σας επίλογο.



Πέρδικα νησιώτικη. Ο τυχερός φωτογράφος κατάφερε και βρήκε ένα από τα μόλις 5000 ζευγάρια που λένε ότι έχει η Ελλάδα.

Από το βιβλίο European Bird Populations, που εκδίδεται από την Birdlife International, που με την σειρά της είναι ο κύριος φορέας συλλογής στοιχείων για την ορνιθοπανίδα στην Ευρώπη